गूढ़े-जिस चा नजर नेईं लंघी सकै, न्हेरै च, ग्रां जिआं आखो गोआची-जन गेदा हा। छड़ा इक लानां गै लाया जाई सकदा हा जे सामनै, रस्ते दै परलै पासै इक गत्त ऐ। सारी रात पनेआसै पर दिवटिए दी लोऽ लबदी रेही, दौं जनानिआं हत्थै च दिवटिआं लैतै भांडे मांजन जंदिआं। दिवटिए दी लोई च यतीन गी उन्दा मूंह् साफ-साफ लबदा। घाटै उप्परा परतोइऐ ओ अपना दरोआजा झट्ट बन्द करी ओड़दिआं। ग्रां च मतें घरें दे दरोआजे सञां गै बन्द होई जन्दे। श्रीहरि दे जां डाक्टर जगन दै, ते आपूं उसदै निक्का-सारा किट्ठ होई जन्दा हा, बो ओ बी किन्ना क चिर। दस्स बजे तगर ग्रां च भलेआं सुन्न-मसान पेई जन्दी। यतीन नैं इक बारीं नजर भरियै ग्रां पासै दिक्खेआ। गुढ़े न्हेर च, सुत्ते दे ग्रां च, इक बे-स्हारा गि’ल्ले दे आत्मसमर्पण दा ढंग साफ लब्बा करदा हा।